खेल-खेल में बच्चे के पेट में पंप से भरी हवा, मौत

इंदौर. आपस में खेल रहे बच्चों ने खेल के दौरान एक बच्चे के पेट में पंप से हवा भर दी। बच्चे का पेट फूलने से वह बेहोश हो गया। परिजनों को इस बात का पता चला तो वे बच्चे को लेकर तुरंत अस्पताल पहुंचे, लेकिन डॉक्टरों ने बच्चे को मृत घोषित कर दिया।

घटना रविवार को इंदौर के पालदा क्षेत्र में हुई। यहां रहने वाले रामू यादव अपने 6 साल के बच्चे कान्हा को लेकर अस्पताल पहुंचे। बच्चे का पेट फूला हुआ था और वो बेहोश था। डॉक्टरों ने जांच के बाद बच्चे को मृत घोषित कर दिया।



बच्चे के पिता रामू ने बताया कि रविवार सुबह लगभग 9 बजे वह घर पर सो रहे थे। उनका बेटा कान्हा अन्य बच्चों के साथ बाहर खेल रहा था। तभी दो बच्चे कान्हा को लगभग बेहोशी की हालत में घर लेकर आए। पिता रामू ने देखा की बच्चे का पेट काफी फूला हुआ है। इस पर वे उसे लेकर तुरंत अस्पताल पहुंचे।



कान्हा के परिजनों के अनुसार कान्हा के साथ खेल रहे अन्य बच्चों ने बातों-बातों में बताया कि किसी बच्चे ने खेल-खेल में पंप द्वारा कान्हा के पेट में हवा भर दी थी। पुलिस का कहना है कि मामले की जांच की जा रही है। पेट में हवा भरने की बात सामने आई है लेकिन अब तक किसी के बयान दर्ज नहीं किए गए है।